### NN 85/2022 (22.7.2022.), Odluka o naknadi za razvoj komunalnih vodnih građevina na području Grada Petrinje

PRIVREDA d.o.o.

1327

Na temelju članka 52. stavka 1., članka 56. Zakona o financiranju vodnog gospodarstva (»Narodne novine« 153/09, 90/11, 56/13, 154/14, 119/15, 120/16, 127/17 i 66/19, članka 23. Zakona o vodnim uslugama (»Narodne novine« 66/19), na temelju članka 13. Društvenog ugovora, Skupština Društva na sjednici održanoj 13. srpnja 2022. godine donosi

ODLUKU

O NAKNADI ZA RAZVOJ KOMUNALNIH VODNIH GRAĐEVINA NA PODRUČJU GRADA PETRINJE

Članak 1.

Odlukom o naknadi za razvoj komunalnih vodnih građevina (u daljnjem tekstu: Odluka) određuje se plaćanje naknade za razvoj komunalnih vodnih građevina na području isporučitelja vodnih usluga Privreda d.o.o. Petrinja, Braće Hanžek 19, Petrinja te se istom određuje:

– Obveznici plaćanja naknade za razvoj,

– Osnovica plaćanja naknade,

– Namjena sredstava prikupljanjem od naknade za razvoj,

– Visina naknade,

– Visina i rokovi plaćanja naknade za razvoj,

– Nadzor nad obračunom i naplatom naknade za razvoj.

Članak 2.

Obračun i plaćanje za razvoj u interesu je jedinice lokalne samouprave na vodoopskrbnom području iz nadležnosti Isporučitelja. Područje nadležnosti isporučitelja je područje grada Petrinja. Naknada za razvoj je prihod Isporučitelja vodnih usluga.

Članak 3.

Obveznik plaćanja naknade za razvoj je svaki obveznik plaćanja cijene vodne usluge na području Grada Petrinja.

Članak 4.

Osnovica za obračun naknade za razvoj je jedinica mjere isporučene na glavnom vodomjeru očitane vodne usluge, odnosno jedan kubni metar isporučene vode.

Članak 5.

Sredstva naknade za razvoj koriste se za financiranje gradnje komunalnih vodnih građevina na području Grada Petrinje i to:

– Izradu projektne i ostale pripreme dokumentacije te studijskih analiza.

– Otkup i uređenje zemljišta za gradnju komunalnih vodnih građevina te radi formiranja zona sanitarne zaštite izvorišta.

– Stručni nadzor nad rekonstrukcijom i izgradnjom komunalnih vodnih građevina.

– Otplatu zajmova i kredita za gradnju komunalnih vodnih građevina.

– Ostala ulaganja u izgradnju komunalnih vodnih građevina.

Članak 6.

Gradnja komunalnih vodnih građevina iz članka 5. Ove Odluke vrši se sukladno Planu gradnje komunalnih vodnih građevina javnog Isporučitelja.

Članak 7.

Gradnja komunalnih vodnih građevina financira se sukladno Zakonu o financiranju vodnog gospodarstva iz:

– Naknade za razvoj komunalnih vodnih građevina

– Proračuna Grada Petrinje i proračuna Općine Lekenik

– Sredstava državnog proračuna, vodnih naknada koje su prihod Hrvatskih voda i sredstava iz međunarodnih izvora

– Ulaganja budućih korisnika vodnih usluga.

Članak 8.

Naknada za razvoj iznosi 1,80 kn/m³ isporučene vodne usluge i prihod je Isporučitelja vodne usluge. Iznos naknade za razvoj predstavlja umnožak količine isporučene vode u m3 i iznosa naknade.

Članak 9.

Naknadu za razvoj naplaćivat će Isporučitelj vodne usluge putem računa koje obveznicima ispostavlja Privreda d.o.o. Petrinja uz cijenu vodne usluge javne vodoopskrbe na kojima se ista iskazuje zasebno. Naknada za razvoj ne podliježe obvezi plaćanja poreza na dodanu vrijednost.

Članak 10.

Nadzor nad obračunom i naplatom naknade za razvoj obavlja služba računovodstva, a isporučitelj vodne usluge je obvezan prikupljenu naknadu za razvoj evidentirati u svojim poslovnim knjigama na posebnoj poziciji – kontu.

Članak 11.

Isporučitelj vodne usluge iz članka 1. ove Odluke je dužan svake godine do 30. lipnja tekuće godine za prošlu godinu dostaviti izvještaj o obračunatim, naplaćenim i utrošenim sredstvima naknade za razvoj Skupštini Društva.

Članak 12.

Stupanjem na snagu ove Odluke prestaje važiti Odluka o obračunu i naplati naknade za razvoj (»Službeni vjesnik Grada Petrinje br. 59/18«).

Članak 13.

Naknada za razvoj iz ove Odluke plaćat će se od 1. idućeg mjeseca od dana stupanja na snagu ove Odluke.

Članak 14.

Ova odluka stupa na snagu osmoga dana od dana donošenja, a objavit će se u »Narodnim novinama«.

Isporučitelj vodnih usluga istu će dostaviti Vijeću za vodne usluge u roku od pet dana od dana donošenja.

Predsjedavajući Skupštine
 Gradonačelnica Grada Petrinje
 Magdalena Komes, dipl. iur., v. r.